Osaa hävittäjän teknisistä ongelmista ei ole kerrottu julkisuudessa aiemmin.

F-35 hävittäjän kerrotaan olevan jälleen vaikeuksissa. ARTTU LAITALA

Puolustusalaan keskittyvän Defense Newsin kesäkuussa julkaisemassa artikkelissa listattiin 13 ratkaisua odottavaa teknistä ongelmaa amerikkalaisessa F-35-hävittäjässä. Ongelmat on luokiteltu vakaviksi, ja osa ei ole ollut aiemmin esillä julkisuudessa.

Lehden käsiinsä saamiensa asiakirjojen mukaan koneen rungon on todettu olevan riskialtis vaurioille lennettäessä yliäänennopeutta. Lisäksi koneen lentodynamiikka häiriintyy määrättyjen liikkeiden jälkeen, ja ilmanpaineiden on todettu vaihtuvan ohjaamossa äkillisesti tavalla, joka on aiheuttanut joillekin lentäjille sukeltajantautia vastaavia oireita.

Kokeissa on todettu myös tietojärjestelmään liittyviä riskejä. Järjestelmässä on havaittu aukkoja, joista Yhdysvaltojen olisi mahdollista päästä käsiksi hävittäjiä käyttävien asevoimien salaisiin tietoihin. Järjestelmä saattaa myös virheellisesti ilmoittaa käytössä olevien varaosien määrän tai virtalähteiden keston.

Ratkaisujen löytämisessä alkaa olla kiire. Yhdysvaltain puolustusministeriön tulee tehdä päätös vuoden 2019 loppuun mennessä siitä, keskeytetäänkö hävittäjän tutkimus- ja kehitystyö vai siirrytäänkö suurtuotantoon.

Tietoisia riskejä

Hävittäjän kehitysohjelmasta vastaava vara-amiraali Mat Winter on kertonut, että kaikkia ongelmia ei pyritä ratkaisemaan ennen tuotantoon siirtymistä.

– Ei ole mitään sellaisia ongelmia, jotka estäisivät ministeriötä hyväksymästä suurtuotannon aloittamisen, Winter vakuutti Defense Newsille antamassaan haastattelussa.

Osa ongelmista tullaan hänen mukaansa korjaamaan, ja osan kohdalla ministeriö aikoo ottaa tietoisen riskin. Tähän kategoriaan lasketaan tilanteet, joista lentäjälle ei aiheudu vaaraa ja joiden tiedetään olevan korjattavissa tulevaisuudessa.

Monet ovat kritisoineet ohjelmaa siitä, että vakavat ongelmat luokitellaan vähäpätöisemmiksi tuotannon nopeuttamiseksi. Winterin mukaan päätösvalta tästä ei ole yksin ohjelmasta vastaavilla henkilöillä, vaan erillisellä lautakunnalla, johon kuuluu sekä asevoimien että teollisuuden alan edustajia.

The New York Times käy laajassa artikkelissaan läpi hävittäjän tuotantohistoriaa (juttu maksumuurin takana). 1990-luvun puolivälistä alkaen kehittelyssä ollutta hävittäjää ovat vaivanneet nousseet tuotantokustannukset ja erilaiset tekniset ongelmat. Valtion viranomaiset ovat varoittaneet kulujen kasvusta, jos F-35 hyväksytään suurtuotantoon puuttumatta nyt esille tulleisiin ongelmiin.

Hävittäjä on myyty jo 11 maahan tähän mennessä, mukaan lukien Norjaan ja Tanskaan. Suomessa F-35 on yksi viidestä Hornetien korvaajaksi ilmavoimissa kaavaillusta ehdokkaasta.